Tul din il-ġimgħa, rajna tibdil politiku ieħor fir-Renju Unit. Għall-Partit Konservattiv Ingliż mhuwiex proprju staġun mill-aqwa. Wisq inqas mimli bi stabbiltà. L-avventura li daħal għaliha David Cameron qegħda twassal, iktar u iktar, lill-partit fi sqaq politiku li ma jistax joħroġ minnu. Kienet mossa li kellha l-intenzjoni li trebbaħ elezzjoni, li spiċċat waħda mill-ikbar kumplikazzjonijiet. Offrew dak li kienu jaħsbu li m'għandhomx bżonn iwettqu. Ipproponew dak li ħasbu li għandhom jidħlu għalih biex jibqgħu fil-poter u, minflok, ġara ħafna l-kontra. Lezzjonijiet politiċi Fil-verità, dan ir-referendum marbut mal-ħruġ tar-Renju Unit, qed isir dejjem iktar ħolma kerha. Kif nafu, ma din il-ġimgħa spiċċat ukoll Teresa May, li serviet għal dawn is-snin bħala Prim Ministru. It-tieni persuna fi ħdan dan il-partit li kellha ċċedi, għax dak li ġie propost elettoralment ma jistax isib eżitu tajjeb. May ma kellha żmien faċli xejn. Kien mill-iktar iebes. Serviet b'umiltà sabiex tipprova żżomm il-maġġoranza parlamentari fi triq fejn ma naqsux dawk li għamlulha ħajjitha diffiċli. Daħlet għal negozjati mal-Unjoni Ewropea. Waslet fi ftehim li huwa bażikament tajjeb u l-aħjar li jista' jkun hemm. Mhux biżżejjed Ġiet impinġija ħażin minn dawk li ħarġu huma wkoll stalletti politiċi għaliha. Ġiet imqegħda fil-pożizzjoni fejn membri tal-partit tagħha ma ġibdux il-ħabel kif kellhom. Kellha tgħaddi mill-proċess fejn trid toqgħod attenta, mhux biss mill-Oppożizzjoni, dejjem iktar qawwija, jew min-negozjati, imma minn ħdan il-membri eletti fil-partit tagħha. Kellha t-taħbila ta' ministri varji li f'mument jew ieħor iddeċidew li jitilqu, min għal raġuni, u min għal oħra. Ma kienx faċli xejn, u nifhem li minkejja kull kritika li sabet, żammet ruħha fuq it-triq it-tajba. Macchiavelli għadu ħaj? Għalkemm meta taqra u tanalizza r-rapporti fil-gazzetti barranin issib kliem dispreġjattiv għaliha, Teresa May serviet tajjeb. L-iktar, ma waqgħetx għan-nassa li tippreferi l-poter għall-prinċipji tagħha. Sofriet daqqiet żbaljati, imma ma waslitx biex wettqet lura. Ħaddieħor ħass li huwa ġustifikat li jiġġustifika mezz żbaljat biex jikseb il-poter, mentri hi dan ma wettqitux. Għamlet minn kollox b'paċenzja u attenzjoni sabiex twassal għal pożizzjoni li hija l-aħjar soluzzjoni f'dan l-intopp. Għażlet ukoll li ma tarax l-interessi tagħha, imma tal-pajjiż. Is-sewwa jibqa' Warrbet mhux għax ma ressqitx l-aħjar soluzzjoni, imma ħabba parti mill-partit li riedet, mill-bidu, il-poter f'idejha. Parti mill-partit li ilu b'din il-pożizzjoni maqsuma għaddej is-snin. Partit li kellu fi ħdanu, il-ħin kollu, lil dawk li huma favur u dawk kontra l-Unjoni Ewropea. Fil-verità, tul dawn is-snin, kull mexxej u Prim Ministru Konservattiv kienu dejjem jafu 'l-partit, imma huma kienu parti mill-maġġoranza interna favur l-Unjoni. Issa, minn dak li seħħ din il-ġimgħa, jidher li l-minoranza interna ħadet il-partit f'idejha. Fejn ser tasal, u kif, għad irridu naraw. Proċess imdardar Boris Johnson, għal min isegwih u qara x'jgħid, jaf li ried, mill-bidunett, is-siġġu li kellu dak li kien il-ħabib tiegħu, Cameron. F'ċertu sens, irrepetiet ruħha fix-xenarju Ingliż, bi sfumaturi differenti, dak li għaddew minnu Tony Blair u Gordon Brown fi ħdan il-Partit Laburista. Wara sentejn skorruti, issa daħal hu. Biss, fil-proċess wettaq diversi mossi politiċi li jrid issa jaffronta huwa. Meta partit jibda jara dissensi qawwija interni li jwasslu viċin id-diviżjoni ċara f'għajnejn il-poplu, dik l-istampa ma ġġibhiex lura b'sempliċi bidla ta' min kien il-ħin kollu parteċipi fiha. F'dan huwa iktar evidenti li Johnson qed jipprova jidħol sabiex l-ilma li huwa stess kien darbar fil-partit, jipprova jiċċarah. Il-volontà mhux biżżejjed Hemm min jaħseb li, fil-politika, kull ma trid huwa li tidher mexxej li għandek il-volontà li tmur xi mkien. L-esperjenza li l-istorja tgħaddi turi li dan mhuwiex biżżejjed. Mhux biżżejjed li wieħed jidħol bi ħsieb li minn issa stess nafu li mhux ser jirnexxi. L-għażliet, għalkemm inbidel il-Prim Ministru, ser jibqgħu l-istess. Il-kwistjoni ċentrali tibqa' dik li r-Renju Unit ser joħroġ mill-Unjoni Ewropea bi ftehim, jew le? Isir xi jsir minn dan il-Gvern "ġdid" jibqa' sekondarju, jistenna din id-deċiżjoni. F'dan nafu li l-Partit Konservattiv kien maqsum, u ser jibqa' wieħed maqsum fil-vot parlamentari tiegħu. X'wiret? Wiret minoranza parlamentari u minoranza elettorali. F'ħafna sens, f'dan il-proċess sħiħ ftakart f'diversi mumenti f'dak li William Shakespeare iddeskrieva tant tajjeb f' Ġulju Ċesri Johnson kien wieħed mill-persunaġġi li ħa ħsieb it-tmiem ta' Teresa May billi bena maġġoranza interna li ħarġet u tat id-daqqiet tal-istalletti. Issa wiret partit mhux biss tradizzjonalment diviż, imma li huwa stess ikkontribwixxa iktar sabiex jifred. Anki fl-ewwel passi tiegħu, assigura iktar dan. Il-kompożizzjoni tal-kabinett tiegħu turi li ried "jippremja" lil dawk li kienu lejali lejh u "jippenalizza" lil dawk kontra. Fejn sejjer? F'ħafna sens, daħħal lilu nnifsu iktar f'minoranza parlamentari. Mhux biss, imma ser iżid il-kontroversji u l-inkompatibilità bejn bnedmin fuq l-istess naħa. Jekk, kif qed tidher l-aġenda u l-messaġġ politiku tiegħu huwa li hu, kif ukoll min għażel, huwa iktar kapaċi minn ħaddieħor, dan, minnu nnifsu huwa ta' iktar inkwiet. Il-kabinett waħdu, fis-sistema demokratika ma jimxix 'il quddiem jekk ma jkollux maġġoranza parlamentari warajh. Jekk qed jaħseb il-kontra, mhux jinduna li ser jispiċċa malajr. Fil-jiem li ġejjin ma hemmx seduti, imma maeta jerġa' jibda l-parlament, din ir-realtà numerika jrid jiffaċċjaha. X'aġenda politika? Huwa ċar li l-aġenda ta' Boris Johnson ser tkun dik li f'Ottubru jipprova jgħaddi mill-House of Commons il-proposta li r-Renju Unit joħroġ mill-Unjoni Ewropea mingħajr ftehim. Kemm ser jirnexxilu, ma nafx, għax ma hemmx in-numri. Quddiemu għandu għażla waħdanija: li wara telfa parlamentari jmur għal elezzjoni ġenerali. Hemm, il-pożizzjoni ser tibqa' iktar u iktar diffiċli. Diġà rajna 'l-elettorat Ingliż jinbidel, u jaf imur lura għal dak li kien qabel, fl-inabbiltà tal-Partit Konservattiv li jaqbel fuq pożizzjoni waħda. F'ħafna sens, qed naraw proprju tibdil lura għal dak li kienu.
Tibdil lura.